***Ο χαρακτηρισμός φοίτησης των μαθητών Γενικών Λυκείων ρυθμίζεται από τις διατάξεις του άρθρου 35 του Π.Δ. 60/2006 (ΦΕΚ Α΄65)***

1. Η φοίτηση όλων των μαθητών των ΓΕΛ χαρακτηρίζεται με πράξη του Συλλόγου των διδασκόντων καθηγητών την ημέρα που λήγουν τα μαθήματα ως επαρκής ή ανεπαρκής, με βάση το σύνολο των απουσιών που σημειώθηκαν κατά τη διάρκεια του διδακτικού έτους, σε συνδυασμό με την ετήσια προφορική επίδοση σε όλα τα μαθήματα.

**ΕΠΑΡΚΗΣ ΦΟΙΤΗΣΗ**

***Απουσίες λιγότερες ή ίσες με 50.***

***Απουσίες περισσότερες από 50 και λιγότερες ή ίσες με 114 ( Οι πάνω από τις 50 όλες δικαιολογημένες).***

***Απουσίες περισσότερες από 115 και λιγότερες ή ίσες με 164 ( Οι πάνω από τις 50 όλες δικαιολογημένες και Μ.Ο προφορικών των δύο τετραμήνων 15 πλήρες)***.

**ΑΝΕΠΑΡΚΗΣ ΦΟΙΤΗΣΗ**

***Σε κάθε άλλη περίπτωση η φοίτηση χαρακτηρίζεται ανεπαρκής και ο μαθητής επαναλαμβάνει την Τάξη***.

**ΓΕΝΙΚΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗ ΦΟΙΤΗΣΗ ΚΑΙ ΤΗ ΔΙΚΑΙΟΛΟΓΗΣΗ ΑΠΟΥΣΙΩΝ ΤΩΝ ΜΑΘΗΤΩΝ**

* Η εκπαιδευτική νομοθεσία (Π.Δ. 485/1983,ΦΕΚ 184) ορίζει ότι **"για την τακτική παρακαλούθηση της φοίτησης του** **μαθητή ευθύνεται εξολοκλήρου ο κηδεμόνας του".** Πιο συγκεκριμένα ο νόμος προβλέπει ότι οι γονείς έχουν την ευθύνη για τη δικαιολόγηση των απουσιών των παιδιών τους και τα δικαιολογητικά των απουσιών πρέπει να παραδίδονται στο σχολείο από τον κηδεμόνα του μαθητή αυτοπροσώπως, μέσα σε δέκα (10) εργάσιμες ημέρες από την ημέρα απουσίας του.
* Ο κηδεμόνας κάθε μαθητή οφείλει να προσέρχεται το πρώτο δεκαήμερο κάθε μήνα κατά τις ώρες λειτουργίας του σχολείου για να ενημερώνεται υπεύθυνα για τη φοίτηση του μαθητή λαμβάνοντας ενυπόγραφο σημείωμα του υπεύθυνου καθηγητή.
* Ο υπεύθυνος καθηγητής για την παρακαλούθηση της φοίτησης των μαθητών τμήματος, αφού ενημερώσει τον Διευθυντή του Σχολείου ότι ο μαθητής συμπλήρωσε είκοσι τέσσερις (24) απουσίες (Σημείωση: Με το Π.Δ. 60/2006 άρθρο 35, παρ. 7) δικαιολογημένες ή αδικαιολόγητες, είναι υποχρεωμένος να ενημερώνει τον κηδεμόνα με επιστολή, η οποία στέλνεται με μέριμνα του σχολείου από 1 έως 5 κάθε μήνα που προηγήθηκε και από 15 έως 20 Μαϊου για το πρώτο 15νθήμερο του ίδιου μήνα.
* Ο ίδιος ο κηδεμόνας μπορεί να δικαιολογήσει συνολικά δέκα (10) ημέρες απουσίας για όλη τη σχολική χρονιά, αλλά σε καμία περίπτωση περισσότερες από δύο (2) συνεχόμενες ημέρες απουσίας. Σε όλες τις άλλες περιπτώσεις για τη δικαιολόγηση των απουσιών απαιτείται ιατρική βεβαίωση.
* Τα δικαιολογητικά που υποβάλλονται σύμφωνα με τις διατάξεις της προηγούμενης παραγράφου δε δεσμεύουν το Σύλλογο, όταν ο ίδιος γνωρίζει με ικανά και επαρκή στοιχεία τους πραγματικούς λόγους απουσίας του μαθητή.
* Οι απουσίες των μαθητών από το μάθημα ενδιάμεσης ώρας είναι αδικαιολόγητες και ελέγχονται πειθαρχικά, εκτός εάν είναι σε γνώση του Διευθυντή του σχολείου (τους έχει ανατεθεί κάποια εργασία).
* Η καθυστερημένη προσέλευση σε μάθημα δεν επιτρέπεται. Ο μάθητής χρεώνεται με απουσία. Η κατ΄επανάληψη καθυστερημένη προσέλευση του μαθητή, ελέγχεται πειθαρχικά.
* Η αναχώρηση μαθητή από το σχολείο πριν το τέλος των μαθημάτων, δε δικαιολογείται και ελέγχεται πειθαρχικά, εκτός εάν συντρέχει ιδιαίτερος λόγος και έχει προηγηθεί επικοινωνία του σχολείου με τον κηδεμόνα του μαθητή.